
ΔΕΛΤΙΟ ΤΥΠΟΥ
ΘΕΜΑ:  « Η ΘΕΣΣΑΛΙΑ ΠΛΗΡΩΝΕΙ ΤΟ ΤΙΜΗΜΑ ΤΩΝ ΛΑΘΟΣ ΕΠΙΛΟΓΩΝ ΣΤΗ ΔΙΑΧΕΙΡΙΣΗ ΤΩΝ ΥΔΑΤΩΝ»

  
 Οι τελευταίες εξελίξεις με την αποχώρηση της ολλανδικής ομάδας μελετητών από τον σχεδιασμό του υδατικού και αντιπλημμυρικού μέλλοντος της Θεσσαλίας και οι οικονομικές απαιτήσεις που φέρεται να αφήνει πίσω της, αποτελούν την πρώτη ηχηρή διάψευση του κυβερνητικού αφηγήματος για τη δήθεν «νέα εποχή» στη διαχείριση των υδάτων.
Πριν καν εφαρμοστεί το νέο μοντέλο, πριν καν παραχθούν απτά αποτελέσματα για τους πολίτες και τους αγρότες της Θεσσαλίας, ήδη εμφανίζονται τα πρώτα αδιέξοδα.
Η εξέλιξη αυτή δεν μας εκπλήσσει.
Η ΠΟΓΕΔΥ είχε εγκαίρως προειδοποιήσει ότι η διαχείριση του νερού, των εγγειοβελτιωτικών έργων, της αντιπλημμυρικής προστασίας και της αγροτικής παραγωγής δεν μπορεί να στηριχθεί σε εταιρικά σχήματα, συμβούλους και εισαγόμενες «λύσεις» που αγνοούν την ελληνική πραγματικότητα 
Η κυβέρνηση επέλεξε να παρακάμψει τους δημόσιους επιστημονικούς φορείς, τις υπηρεσίες του κράτους, τα πανεπιστήμια και τους Έλληνες επιστήμονες που επί δεκαετίες υπηρετούν τη διαχείριση των υδατικών πόρων. Αντί να επενδύσει στην ανασυγκρότηση των δημόσιων δομών, επέλεξε να δημιουργήσει τον Οργανισμό Διαχείρισης Υδάτων Θεσσαλίας Α.Ε. (ΟΔΥΘ Α.Ε.), υιοθετώντας ένα μοντέλο που από την πρώτη στιγμή χαρακτηρίσαμε ατεκμηρίωτο, προβληματικό και ξένο προς τις πραγματικές ανάγκες του τόπου.  
Σήμερα αποδεικνύεται ότι το πρόβλημα δεν ήταν μόνο ποιος θα διαχειριστεί το νερό, αλλά και ποιος σχεδιάζει το μέλλον του.
Αντί η Πολιτεία να αξιοποιήσει το υψηλό επιστημονικό δυναμικό της χώρας και να δημιουργήσει έναν ισχυρό δημόσιο μηχανισμό διαχείρισης των υδάτων, επέλεξε να αναθέσει τον σχεδιασμό σε ξένα μελετητικά σχήματα, παρουσιάζοντας περίπου ως δεδομένο ότι η λύση θα έρθει «απ' έξω».
Το αποτέλεσμα είναι πλέον γνωστό.
Η Θεσσαλία εξακολουθεί να περιμένει ολοκληρωμένο σχεδιασμό, οι παραγωγοί εξακολουθούν να αγωνιούν και το κράτος βρίσκεται αντιμέτωπο με νέα ερωτήματα για το κόστος, την αποτελεσματικότητα και τη συνολική στρατηγική που ακολουθήθηκε.
Η ΠΟΓΕΔΥ είχε καταθέσει μια εντελώς διαφορετική πρόταση. Έναν ενιαίο δημόσιο οργανισμό διαχείρισης των υδάτων, με πανελλαδική ευθύνη, επιστημονική στελέχωση, ισχυρή λογοδοσία και κεντρικό σχεδιασμό, στα πρότυπα επιτυχημένων χωρών που αντιμετωπίζουν το νερό ως εθνικό πόρο στρατηγικής σημασίας και όχι ως πεδίο πειραματισμών ή επιχειρηματικών σχεδιασμών.  
Δυστυχώς, η κυβέρνηση επέλεξε διαφορετικό δρόμο.
Επέλεξε τις Ανώνυμες Εταιρείες αντί των δημόσιων υπηρεσιών.
Επέλεξε τους συμβούλους αντί των επιστημόνων του Δημοσίου.
Επέλεξε τις αποσπασματικές παρεμβάσεις αντί ενός εθνικού σχεδίου για το νερό.
Και σήμερα οι πρώτες συνέπειες αυτών των επιλογών είναι ήδη ορατές.
Το νερό δεν είναι εμπορικό προϊόν.
Το νερό δεν είναι πεδίο πολιτικών πειραμάτων.
Το νερό είναι εθνικός πόρος, ζήτημα επισιτιστικής ασφάλειας, περιβαλλοντικής προστασίας και κοινωνικής συνοχής.
Η Θεσσαλία αξίζει ένα σοβαρό, ενιαίο και δημόσιο σχέδιο διαχείρισης των υδάτων.
Και η χώρα δικαιούται απαντήσεις για το πώς φτάσαμε, για ακόμη μία φορά, να πληρώνουμε ακριβά επιλογές που η πραγματικότητα διαψεύδει πριν καν προλάβουν να εφαρμοστούν.

